அந்த மரியானா பள்ளத்துக்குள், அறைகூவும் படுகுழிக்குள் இறங்குவதற்காக, டைட்டானிக் ஜேம்ஸ் கேமரூன் 2005 ஆம் ஆண்டு முதலே திட்டமிட்டு, அதற்கான ஏற்பாடுகளைச் செய்து வந்தார். பல ஆண்டுகளாகக் கடலில் மூழ்கிப் பயிற்சி பெற்று வந்தார். ஏற்கனவே டைட்டானிக் படத்துக்காக அவர் பலமுறை ஆழ்கடலுக்குள் மூழ்கி உள்ளார். அப்போது, சுமார் 12,000 அடி வரையிலும் மூழ்கி உள்ளார். கடந்த சில வாரங்களுக்கு முன்பு, ஐந்து மைல் ஆழம் வரையிலும் மூழ்கி, மேலே எழும்பி வந்தார். 57 வயதான கேமரூன், இதுவரையிலும் 72 முறை ஆழ்கடலுக்குள் மூழ்கி வந்து உள்ளார். அவற்றுள், 33 முறைகள், டைட்டானிக் படப்பிடிப்புக்காகவும், 12 முறை மூழ்கிக் கிடக்கின்ற கப்பலுக்கும் சென்று வந்து உள்ளார்.